בס"ד

פרשת ראה /הרב שלומי אלדר

שלום לכולם,

בפרשת השבוע התורה עוברת מנאומו הארוך של משה העוסק בתוכחה לעם והדרכה שלהם בעבודת ה', לאוסף של מצוות רבות, שיימשך גם בפרשות הבאות. הפרשה עוסקת בנושאים מגוונים - מצוות הקשורות למקדש, יחס למסיתים לעבוד עבודה זרה, מאכלות אסורות, שמיטת כספים וצדקה, דיני עבד עברי ומצוות העליה לרגל ברגלים. לא נעמוד כאן על הקשר בין כל הדברים, אבל אני רוצה לעמוד על נקודה אחת שחוזרת על עצמה במספר מצוות בפרשה - אנחנו מוצאים שהתורה מזכירה לגבי מספר מצוות בפרשה את הטיעון שהיינו עבדים במצרים והקב"ה הוציאנו משם (יג,ו; יג,יא; טו,טו; טז,יב).

זהו מרכיב מרכזי ביחס שלנו לקב"ה, עד כדי כך שבו פותח הקב"ה את עשרת הדיברות - 'אנכי ה' אלקיך אשר הוצאתיך מארץ מצרים מבית עבדים' (שמות כ,ב). ועל פי זה בחר ר' יהודה הלוי לפתוח את תיאורו של החבר לאמונתו, בתשובה לשאלתו של מלך כוזר (כוזרי מאמר א, אות יא), והוא מסביר שם (אות יג), מדוע פתח בכך ולא בבריאה, כי זה מפני שביציאת מצרים התגלה אלינו הקב"ה באופן הברור והבלתי אמצעי ביותר, שהוא חזק מכל לימוד או עיון או התבוננות בבריאה (וראה באבן עזרא, הפירוש הארוך, שמות כ,א, שר' יהודה הלוי עצמו שאלו שאלה זו, והוא עונה בדיוק להיפך).

אבל מעבר להתגלות של הקב"ה ביציאת מצרים, יש ביציאת מצרים מסר מיוחד ומעצב, שאולי בגללו התקבצו לפרשה שלנו מצוות הקשורות בעניין זה. הפרשה שלנו פותחת באמירה שהיא לכאורה המשך של התוכחה של הפרשות הקודמות (יא,כו):

רְאֵה אָנֹכִי נֹתֵן לִפְנֵיכֶם הַיּוֹם בְּרָכָה וּקְלָלָה.

והפסוקים ממשיכים בכך שהברכה תבוא אם נשמע למצוות, וההיפך אם חלילה לא נשמע. זוהי מערכת השכר והעונש הרגילה, אבל כאן היא מוצגת לא רק כך, אלא בראש ובראשונה כ**בחירה**. הקב"ה נותן את כל זה לפנינו. הכל בידינו.

לעתים, נדמה לנו כי דברים מוכתבים לנו, נקבעים עבורנו, כי יש דברים רבים מדי שאין לנו את הכח לשנות אותם. אבל הקב"ה מכריז כאן חד משמעית - הברכה והקללה נתונים בידינו. הוא אינו מחזיק זאת בידיו, אלא נותן זאת לפנינו. הדברים נקבעים עבורנו, על פי איך ש**אנחנו** בוחרים אותם.

לא רק זה, אלא שהבחירה הזאת ניתנת בידינו בכל יום ויום מחדש - בכל התמודדות, בכל אירוע, בכל רגע - הבחירה בידינו כיצד להתנהג, כיצד להתמודד, לאיזה כיוון לקחת את הדברים ועל איזה מסלול להעלות אותם. אף אחד לא מחליט את ההחלטות האלה בשבילנו. הקב"ה אומר לנו מה הטוב ומה לא, אלו בחירות הן טובות ואלו בחירות אינן טובות, אבל לאחר מכן, הוא מניח את המושכות מידיו, ומניח את הבחירה בידינו.

חז"ל אומרים שכאשר יצאו ישראל ממצרים, הם שרו (תהלים קיג,א) 'הַלְלוּ יָהּ הַלְלוּ עַבְדֵי ה'', ודרשו על זה חז"ל (מסכת מגילה דף יד ע"א):

'הללו עבדי ה'' - ולא עבדי פרעה.

לכאורה - מה יצא לנו מיציאת מצרים? לא יצאנו לחירות, אלא מעבדות אחת לעבדות שניה! אלא שידועים דברי רבי יהודה הלוי בשירו:

עַבְדֵי זְמָן עַבְדֵי עֲבָדִים הֵם –

עֶבֶד ה' הוּא לְבַד חָפְשִׁי.

וכי איזה אדון אחר נותן לעבדיו בחירה חופשית גמורה ומוחלטת, ומניח הכל בידיהם? וכי עבדות היא זו? זהו חופש גמור - חופש משיעבוד לאדונים אחרים, לתביעות הזמן, ליצרים, להרגלים, לדברים רבים נוספים שהאדם משעבד את עצמו אליהם. עבד ה' הוא חופשי, חופשי אפילו להפוך את עצמו לעבד. כאשר הקב"ה הוציא אותנו ממצרים, הוא הוציא אותנו "מבית עבדים", מאותו מצב של עבדות, למצב של חירות גמורה, ובחירה חופשית הנתונה לחלוטים בידינו.

החופש הזה בא עם הרבה אחריות, והוא לב לבה של עבודת ה'. לעבוד את השם פירושו לדעת לבחור בטוב, להיות מסוגלים לעשות זאת, ולהיות חופשי משיעבודים אחרים. לכן הזכירה של מצב העבדות במצרים והיציאה משם, היא מהותית למצוות רבות, ולמעשה היא התשתית לכל בחירה שאנו עושים באופן היומיומי ביותר.